ΨΗΦΙΣΜΑ(1)

για την κατάσταση στο Ανατολικό Τιμόρ

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

- έχοντας υπόψη τα προηγούμενα ψηφίσματά της για την κατάσταση στο Ανατολικό Τιμόρ,

- έχοντας υπόψη το ψήφισμα 1246/99 του Συμβουλίου Ασφαλείας των Ηνωμένων Εθνών,

- έχοντας υπόψη τη δήλωση που εξέδωσε στις 21 Σεπτεμβρίου 1999 η προεδρία του Συμβουλίου εξ ονόματος της ΕΕ,

A. υπενθυμίζοντας τη συμφωνία που έχουν συνάψει στις 15 Μαΐου 1999 η Ινδονησία και η Πορτογαλία όσον αφορά το θέμα του Ανατολικού Τιμόρ καθώς επίσης και τις συμφωνίες που έχουν συνάψει τα Ηνωμένα Έθνη και οι κυβερνήσεις της Ινδονησίας και της Πορτογαλίας σχετικά με τους τρόπους λαϊκής διαβούλευσης στο Ανατολικό Τιμόρ καθώς επίσης και τις διατάξεις στον τομέα της ασφάλειας,

B. έχοντας υπόψη το τελικό αποτέλεσμα του δημοψηφίσματος που οργανώθηκε στις 30 Αυγούστου 1999 κατά το οποίο το ποσοστό συμμετοχής ανήλθε στο 98,6 % και μία συντριπτική πλειοψηφία του λαού του Τιμόρ (78,5 %) εκφράστηκε υπέρ της ανεξαρτησίας

Γ. έχοντας υπόψη ότι τα αποτελέσματα του δημοψηφίσματος ανακηρύχθηκαν από το Γενικό Γραμματέα των Ηνωμένων Εθνών και αναγνωρίστηκαν από τα Ηνωμένα Έθνη, από τον πρόεδρο της Ινδονησίας, από την Πορτογαλία και από τη διεθνή κοινότητα,

Δ. έχοντας υπόψη ότι οι ίδιες οι αρχές της Ινδονησίας δήλωσαν ότι θεωρούν τα αποτελέσματα της ψηφοφορίας ως έκφραση της βούλησης του λαού του Ανατολικού Τιμόρ να προχωρήσει στην ανεξαρτησία,

E. έχοντας υπόψη ότι, μόλις ανακηρύχθηκε το αποτέλεσμα του δημοψηφίσματος, οι στρατιωτικές δυνάμεις που πρόσκεινται στην Ινδονησία, με σύσταση και οπλισμό της αστυνομίας και του στρατού της Ινδονησίας, εξαπέλυσαν μία εκστρατεία τρομοκρατίας στη χώρα, σκοτώνοντας ανυπεράσπιστους πολίτες, πυρπολώντας σπίτια, χωρίζοντας οικογένειες, εξορίζοντας ορισμένες κοινότητες και διαπράττοντας επιθέσεις κατά της UNAMET, του Ερυθρού Σταυρού, των δημοσιογράφων και των παρατηρητών και διαπράττοντας και άλλες σοβαρές παραβιάσεις των ανθρωπίνων δικαιωμάτων,

ΣΤ. έχοντας υπόψη ότι η Ινδονησία παραβίασε ρητά το άρθρο 3 της συμφωνίας της Νέας Υόρκης παραλείποντας, από ανικανότητα ή εσκεμμένη αδράνεια, το καθήκον της να διατηρήσει την ειρήνη και την ασφάλεια στην περιοχή,

Ζ. έχοντας υπόψη ότι η εγγύηση για την ανεξαρτησία μίας χώρας αρχίζει με τη διάσωση της φυσικής ακεραιότητας του λαού της,

Η. έχοντας υπόψη ότι η διεθνής δύναμη άρχισε να αναπτύσσεται στο Ανατολικό Τιμόρ στις 20 Σεπτεμβρίου 1999,

Θ. έχοντας υπόψη ότι αυτή η ανάπτυξη δυνάμεων αποδεικνύει τη βούληση της διεθνούς κοινότητας να θέσει τέλος στη σφαγή του άμαχου πληθυσμού και να καταλήξει σε μία ειρηνική και βιώσιμη λύση η οποία θα στηρίζεται στην αυτοδιάθεση του λαού του Ανατολικού Τιμόρ,

Ι. έχοντας υπόψη ότι η κατάσταση των ανθρωπίνων δικαιωμάτων παραμένει πολύ ανησυχητική τόσο στο Ανατολικό Τιμόρ όσο και στο Δυτικό Τιμόρ,

ΙΑ. ανησυχώντας εξ αιτίας των πληροφοριών σύμφωνα με τις οποίες μεγάλος αριθμός προσφύγων εξαναγκάζεται να εγκατασταθεί στα μικρά νησιά, μακριά από το βλέμμα των διεθνών μέσων ενημέρωσης και έξω από το πεδίο πρόσβασης των ανθρωπιστικών οργανώσεων,

ΙΒ. εκφράζοντας τις ανησυχίες της που προκύπτουν από πληροφορίες σύμφωνα με τις οποίες διαπράττονται, στο Ανατολικό Τιμόρ, συστηματικές, πολυάριθμες και κατάφορες παραβιάσεις των ανθρωπίνων δικαιωμάτων, καθώς και του ανθρωπιστικού δικαίου, και υπογραμμίζοντας ότι οι δράστες των πράξεων αυτών φέρουν ατομική ευθύνη,

ΙΓ. συγχαίροντας το λαό του Ανατολικού Τιμόρ για την υποδειγματική συμπεριφορά του καθ'όλη τη διάρκεια της διαδικασίας διαβούλευσης καθώς επίσης και για την ισχυρή συμμετοχή του σε αυτήν,

ΙΔ. αναγνωρίζοντας τη δημοκρατική επιθυμία που εξέφρασε ρητά ο λαός του Ανατολικού Τιμόρ να ανακτήσει την ανεξαρτησία του και να δημιουργήσει μία νέα χώρα,

1. εκφράζει την ικανοποίησή της για την ανάπτυξη της διεθνούς ειρηνευτικής δύναμης στο Ανατολικό Τιμόρ

2. εκφράζει την ικανοποίησή της για το ρόλο που διαδραμάτισαν τα κράτη μέλη των Ηνωμένων Εθνών, κυρίως η Αυστραλία και οι χώρες του ASEAN που παραχώρησαν στρατεύματα και υλική στήριξη στη διεθνή δύναμη·

3. καλεί τη διεθνή δύναμη να εκπληρώσει γρήγορα το καθήκον της αποκαθιστώντας την ειρήνη και την ασφάλεια, διευκολύνοντας τις δραστηριότητες ανθρωπιστικής βοήθειας, προστατεύοντας και βοηθώντας την UNAMET να εκπληρώσει την αποστολή της·

4. ζητεί από τα Ηνωμένα Έθνη να αναλάβουν τις ευθύνες που τους ανατέθηκαν στο πλαίσιο του άρθρου 7 της συμφωνίας της Νέας Υόρκης και να διατηρήσουν μία κατάλληλη παρουσία στο Ανατολικό Τιμόρ·

5. ζητεί να επιταχυνθεί η διαδικασία μετάβασης της εξουσίας στα Ηνωμένα Έθνη και ζητεί από την κυβέρνηση της Ινδονησίας να συνεργαστεί ανεπιφύλακτα με τη διεθνή δύναμη, να αποσύρει τις στρατιωτικές της δυνάμεις από το Ανατολικό Τιμόρ σύμφωνα με το χρονοδιάγραμμα που τέθηκε και να διευκολύνει τον έλεγχο και τον ταχύ αφοπλισμό των παραστρατιωτικών στοιχείων που παρευρίσκονται στη χώρα·

6. υπογραμμίζει ότι αποτελεί προτεραιότητα η παροχή εγγυήσεων για την ασφάλεια στο σύνολο της χώρας ώστε να καταστεί εφικτή η επιστροφή των προσφύγων και των εκτοπισθέντων καθώς επίσης και η πρόσβαση μη κυβερνητικών οργανώσεων και δημοσιογράφων σε όλη την επικράτεια του Ανατολικού Τιμόρ·

7. καταδικάζει κάθε υποχρεωτική επανεγκατάσταση των προσφύγων και ζητεί από την κυβέρνηση της Ινδονησίας να διευκολύνει την απεριόριστη πρόσβαση των οργανώσεων βοήθειας στους πρόσφυγες καθώς επίσης και να επιτρέψει στους πρόσφυγες να επιστρέψουν στα σπίτια τους το συντομότερο δυνατόν·

8. υπογραμμίζει την άμεση ανάγκη παροχής συντονισμένης ανθρωπιστικής βοήθειας και τη σημασία ασφαλούς και απεριόριστης πρόσβασης για τις ανθρωπιστικές οργανώσεις. Ζητεί από όλα τα εμπλεκόμενα μέρη να συνεργαστούν με τις οργανώσεις αυτές ώστε να διασφαλιστεί η προστασία των πολιτών που απειλούνται, η επιστροφή των προσφύγων και των εκτοπισθέντων και η παράδοση ανθρωπιστικής βοήθειας·

9. καταδικάζει ανεπιφύλακτα τα εγκλήματα και τις εγκληματικές πράξεις που διαπράττουν οι στρατιωτικές δυνάμεις που πρόσκεινται στην Ινδονησία με τη συμμετοχή της αστυνομίας και του στρατού της Ινδονησίας κατά του λαού του Ανατολικού Τιμόρ διότι οι πράξεις αυτές προκάλεσαν ήδη το θάνατο αναρίθμητων ατόμων·

10. υπογραμμίζει ότι οι ωμότητες που διαπράχθηκαν δεν θα παραμείνουν ατιμώρητες και απευθύνει έκκληση για τη σύσταση μίας επιτροπής διεθνούς έρευνας των Ηνωμένων Εθνών προκειμένου να αναζητήσει τις ευθύνες των εγκλημάτων και άλλων παραβιάσεων των ανθρωπίνων δικαιωμάτων και του ανθρωπιστικού δικαίου καθώς επίσης και να συστήσει το συντομότερο δυνατό διεθνές δικαστήριο για τα εγκλήματα που διαπράχθηκαν στο Ανατολικό Τιμόρ·

11. απευθύνει έκκληση προς το Συμβούλιο ΑΚΕ-ΕΕ, τα κράτη μέλη της Ευρωπαϊκής Ένωσης και τις χώρες ΑΚΕ και προς τη διεθνή κοινότητα γενικά να αναγνωρίσουν το κράτος του Ανατολικού Τιμόρ και να συνάψουν το συντομότερο δυνατό διπλωματικές σχέσεις με αυτό·

12. ζητεί από την Επιτροπή να αρχίσει τις εργασίες που θα οδηγήσουν στην ταχεία ένταξη του Ανατολικού Τιμόρ στη Σύμβαση της Λομέ·

13. καλεί την ΕΕ να προβλέψει επειγόντως τα απαραίτητα δημοσιονομικά μέσα για την αποκατάσταση και την ανοικοδόμηση του Ανατολικού Τιμόρ και τη διαδικασία μετάβασης προς την πορεία της ανεξαρτησίας. Ζητεί στο πλαίσιο αυτό από την Επιτροπή να υποβάλει στο Συμβούλιο μία πρόταση όσον αφορά το θέμα αυτό·

14. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο, την Επιτροπή, καθώς επίσης και στο Γενικό Γραμματέα των Ηνωμένων Εθνών, στην Ινδονησιακή κυβέρνηση, στο ASEAN και στον κ. Xanana Gusmao.

(1) Εγκρίθηκε από τη Συνέλευση Ίσης Εκπροσώπησης στις 14 Οκτωβρίου 1999 στο Nassau (Μπαχάμες).